**Λίγα λόγια για τον Όμιλο Σκραμπλ Θεσσαλονίκης**

Ανάμεσα στα πολυάριθμα σωματεία της πόλης μας προστέθηκε από το 2006, και ένα πολιτιστικό σωματείο που διακρίνεται από τα άλλα, γιατί έχει να κάνει αποκλειστικά με την ελληνική γλώσσα, συνδυάζει τη γνώση με τη διατήρηση της πολιτιστικής μας κληρονομιάς και τη διασκέδαση, πράγματα που δημιουργούν το υπόβαθρο για την πνευματική ανάταση όλων αυτών που ασχολούνται μ’ αυτό.

Ο λόγος για τον Όμιλο Σκραμπλ Θεσσαλονίκης, δηλαδή τον εκπολιτιστικό σύλλογο του οποίου ο σκοπός, σύμφωνα με το καταστατικό του, είναι: «Η εκμάθηση, εκγύμναση και εξάσκηση των μελών του σε τεχνικά επιτραπέζια παιχνίδια σχετικά με την γλώσσα καθώς και η ενασχόληση  με θέματα λεξικολογικά. Οι κανόνες των παιχνιδιών βασίζονται και τηρούν τους κανόνες της γραμματικής και του συντακτικού, όπως αυτοί διαμορφώθηκαν και διαμορφώνονται κατά την ιστορική διαδρομή της ελληνικής γλώσσας».

Με στόχο, λοιπόν, την υλοποίηση του παραπάνω σκοπού, άνθρωποι της πόλης μας, με κοινά ενδιαφέροντα και αναζητήσεις από όλες τις κοινωνικές ομάδες και με κοινό παρονομαστή την αγάπη για την ελληνική γλώσσα, ενώθηκαν υπό τη σκέπη του ομίλου μας και ξεκίνησαν πριν 16 χρόνια ένα γοητευτικό ταξίδι στην ελληνική γλώσσα, μέσα από την ανάγκη να αναδείξουν λεκτικούς θησαυρούς, να τους φέρουν στο προσκήνιο και να τους κάνουν κτήμα του μέσου Έλληνα.

Όλη η περιουσία μας είναι τα γράμματα της ελληνικής αλφαβήτου, που στα δάχτυλα μας γίνονται λέξεις, άλλοτε γνωστές κι άλλοτε σπάνιες. Αλλά έτσι η αγωνία είναι μεγαλύτερη και η δίψα για μάθηση δεν μπορεί να σβήσει ούτε με το πιο ευρηματικό σκραμπλ.

Και μάλιστα όλα αυτά μέσω της απόλαυσης ενός επιτραπέζιου παιχνιδιού, που δεν είναι απλά ένα παιχνίδι, αλλά μια δημιουργική διαδικασία: κάθε λέξη αφενός «αναδεικνύεται», καθώς βαθμολογείται, και αφετέρου «συντίθεται» και «αποσυντίθεται» για να ταιριάσει με άλλες λέξεις «αποδεκτές» από τα λεξικά και τη γραμματική της νεοελληνικής γλώσσας.

Έτσι, όλοι εμείς που ασχολούμαστε με το σκραμπλ μαθαίνουμε «υποχρεωτικά» να μιλάμε και να γράφουμε σωστά την ελληνική γλώσσα καθώς αυτή εξελίσσεται, αφού «ξεκοκαλίζουμε» λεξικά και νεοελληνικά συγγράμματα, ανακαλύπτουμε καθημερινά τον ανανεούμενο πλούτο της ελληνικής γλώσσας και, όταν φτάσει η στιγμή του παιχνιδιού, συγκεντρωνόμαστε, για να το αποδείξουμε. Ακόμη, δεν είναι υπερβολή να πούμε ότι οι λέξεις: *ευρηματικότητα, άμιλλα, λεξιπλασία*, είναι μερικές μόνο από τις λέξεις που μπορούν να χαρακτηρίσουν τα συναισθήματα μας γι’ αυτό το τόσο δημιουργικό επιτραπέζιο παιχνίδι, και η κάθε μια ξεχωριστά έχει τη «δική της αξία», όταν τη σχηματίζουμε στο ταμπλό μας!